REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/213-18

24. septembar 2018. godine

B e o g r a d

ZAPISNIK

SA 55. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 24. SEPTEMBRA 2018. GODINE

Sednica je počela u 12,07 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Darko Laketić, Branimir Jovanović, Dušica Stojković, Momo Čolaković i Nenad Konstantinović.

Sednici su prisustvovali i zamenici članova Odbora: Žarko Bogatinović, zamenik Aleksandra Markovića, Dragana Barišić, zamenik Katarine Rakić, Jelena Mijatović, zamenik Marka Zeljuga i Stefana Miladinović, zamenik Đorđa Milićevića.

Sednici nisu prisustvovali članovi Odbora: Aleksandar Marković, Veroljub Matić, Katarina Rakić, Marko Zeljug,Đorđe Milićević, Vojislav Šešelj, Nemanja Šarović, Branka Stamenković, Goran Ćirić, Petar Petrović i Nenad Čanak.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine zbog potrebe da Odbor pokrene proceduru popune upražnjenog poslaničkog mesta zbog podnete ostavke.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa 54. sednice Odbora -

1. Razmatranje ostavke koju je na funkciju narodnog poslanika podneo Ivan Manojlović (01 broj:118-2930/18 od 21. septembra 2018. godine);
2. Razmatranje zahteva Vesne Stojković, zamenika člana Republičke izborne komisije za davanje pozitivnog mišljenja za obavljanje druge javne funkcije (21 Broj 02-2882/18 od 17. septembra 2018. godine).

Pre prelaska na rad po utvrđenom dnevnom redu, Odbor je, većinom glasova, bez primedaba, usvojio zapisnik sa 54. sednice Odbora.

**Prva tačka dnevnog reda**: Razmatranje ostavke koju je na funkciju narodnog poslanika podneo Ivan Manojlović

Predsednik Odbora je upoznao članove i zamenike članova Odbora da je ostavka koju je podneo Ivan Manojlović, u skladu sa Zakonom o izboru narodnih poslanika i Poslovnikom, overena kod nadležnog organa i u zakonskom roku predata na pisarnicu Narodne skupštine, kao i da je Služba Odbora imenovanog, u skladu sa članom 198. stav 2. Poslovnika, pozvala da prisustvuje sednici.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Ivana Manojlovića, izabranog sa Izborne liste ALEKSANDAR VUČIĆ - SRBIJA POBEĐUJE, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Razmatranje zahteva Vesne Stojković, zamenika člana Republičke izborne komisije za davanje pozitivnog mišljenja za obavljanje druge javne funkcije

Predsednik Odbora je upoznao članove i zamenike članova Odbora da je Vesna Stojković, zamenik člana Republičke izborne komisije, podnela zahtev za davanje pozitivnog mišljenja da uz navedenu vrši i funkciju predstavnika Republike Srbije u Skupštini Privrednog društva za vodnu delatnost ''Hidrozavod'' d.o.o. u Beogradu na koju je imenovana Zaključkom Vlade od 6. septembra 2018. godine.

Diskusije nije bilo.

Na predlog predsednika Odbor je jednoglasno dao pozitivno mišljenje Vesni Stojković, zameniku člana Republičke izborne komisije, da uz navedenu vrši i funkciju predstavnika Republike Srbije u Skupštini Privrednog društva za vodnu delatnost ''Hidrozavod'' d.o.o. u Beogradu.

\* \* \*

Sednica je završena u 12,12 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović